**Nacionalno tekmovanje za priznanje »Dobra praksa na področju varnosti in zdravja pri delu 2020-2022«**

Vse organizacije, ki so uvedle inovativne in učinkovite ukrepe za preprečevanje in obvladovanja kostno-mišičnih obolenj, povezanih z delom, vabimo k prijavi.

**Primeri dobre prakse** so v praksi uporabljene rešitve, namenjene učinkovitemu obvladovanju tveganj na področju varnosti in zdravja pri delu.

**Priznanja »Dobra praksa na področju varnosti in zdravja pri delu 2020-2022«** bodo podeljena organizacijam za celovit pristop k upravljanju varnosti in zdravja pri delu ter resnične izboljšave na področju preprečevanja in obvladovanja kostno-mišičnih obolenj, povezanih z delom, za kar obstajajo dokazi tudi v izjavi o varnosti z oceno tveganja.

**Tripartitna Komisija** za ocenjevanje kandidatov za priznanje »Dobra praksa na področju varnosti in zdravja pri delu 2020-2022« je določila postopek, po katerem bo tekmovanje potekalo, **kriterije za ocenjevanje** ter **prijavnico**.

Izpolnjeno prijavnico je treba poslati po e-pošti na naslov Ministrstva za delo, družino, socialne zadeve in enake možnosti (gp.mddsz@gov.si) najkasneje **do srede, 15. septembra 2021**.

Komisija bo kandidate za priznanje ocenila na podlagi prejetih prijavnic in ogledov primerov dobre prakse, na podlagi česar bo izbrala:

1. tri najboljše primere dobre prakse v **kategoriji organizacij, ki imajo manj kot 100 zaposlenih**, in
2. tri najboljše primere dobre prakse v **kategoriji organizacij, ki imajo 100 ali več zaposlenih**.

Prejemniki priznanj bodo razglašeni na **slavnostni podelitvi priznanj**, ki jo bo Ministrstvo za delo, družino, socialne zadeve in enake možnosti organiziralo spomladi 2022. Najboljši trije primeri dobre prakse v posamezni kategoriji bodo prejeli plakete.

Ministrstvo bo zmagovalcema v posamezni kategoriji zagotovilo brezplačno tehnično podporo pri **snemanju video predstavitve primera dobre prakse**, ki bo namenjen njuni nadaljnji promociji v Sloveniji in EU. Video posnetek bodo predstavniki obeh organizacij in ministrstva predstavili na tiskovni konferenci.

Poleg tega bo ministrstvo nacionalna zmagovalca v posamezni kategoriji prijavilo na **natečaj za evropske nagrade in pohvale**, ki ga razpisuje Evropska agencija za varnost in zdravje pri delu (EU-OSHA). Prejemnike nagrad in pohval bo agencija promovirala širom Evrope, poleg tega bodo prejemniki nagrad vabljeni na zaključno prireditev kampanje Zdravo delovno okolje 2020-2022, ki bo potekala novembra 2022 v Bilbau (Španija).

Za **dodatne informacije in pojasnila o tekmovanju** lahko zaprosite Ministrstvo za delo, družino, socialne zadeve in enake možnosti (gp.mddsz@gov.si).

Nacionalno tekmovanje poteka pod okriljem evropske kampanje [**Zdravo delovno okolje 2020–2022: Naredimo breme lažje za zdrava delovna mesta**](https://healthy-workplaces.eu/sl), katere téma so kostno-mišična obolenja, povezana z delom.